
Liftajtók és dekoratív elemeinek védőfóliával való burkolása

Kulcsszavak: géptervezés; automatizálás; liftipar
Szakdolgozatom témája a liftajtók és alkatrészeinek védőfóliával való burkolását biztosító fóliázó gép tervezése, amely tervezési feladatot a duális képzési gyakorlatom helyszínéül szolgáló Wittur Kft.-től kaptam.
Dolgozatom első részében ismertetem azokat a termékeket, melyeknek védelme céljából fóliázó gépet terveztem, valamint bemutatom a jelenleg alkalmazott technológiát és ennek problémáit.
A második részben a tervezési folyamatot mutatom be a kiindulási paraméterek felvételétől és az anyagválasztástól a konstrukciós tervezésen keresztül a szilárdsági méretezésig és ellenőrzésig. Ezt követően végeselem vizsgálatot végzek a konstrukción, különböző méretű és számú ajtópanelek figyelembevételével. A különböző komponensek kiválasztásához szükséges számítások elvégzését is ebben a fejezetben, valamint minden részegység fejezetében taglalom részletesen.
A tervezési fejezetben a fóliázó gép fő részeinek a tervezési folyamatát írom le, magyarázatot adva az alkatrészek egyes alaksajátosságainak a felvételére, megválasztására. Valamint egy általam választott alkatrész gyártási utasítását is bemutatom. Egyes részegységekre külön végeselem vizsgálatot végeztem. A fóliázási művelet levegős simításáról egy részletes áramlástani vizsgálatot mutatok be az Ansys alkalmazás segítségével.
Ezek után ismertetem a tervezés legfontosabb számításait, a szilárdsági méretezéseket és ellenőrzéseket, majd a számítások eredményei alapján szükséges hajtómotor, hajtómű és csapágyak választását. Elkészítettem és a dolgozatban bemutatom a fóliázó gép fontosabb alkatrészeinek 3D-s rajzait, a gyártáshoz szükséges műhelyrajzokat, végül az összeállítási rajzot SolidWorks programban.
A következő fejezetben a fóliázó gép működtetésére PLC programot készítettem, majd a program alapján működő végrehajtó elemeket és a biztonságtechnikai berendezések működését mutatom be.
Az utolsó fejezetben olyan fejlesztési javaslatokat fogalmazok meg, amelyekkel tovább növelhető a fóliázás sebessége, valamint javítható a fóliázás minősége, továbbá megvizsgálom a berendezés automatizálásának jövőbeli lehetőségeit. 



